text: Lukas Graham brænder Tønderfestivalen af
  24 juni 2016 kl. 11.52
  Lukas Graham er ellers en gammel kending på Tønderfestivalen, men i år aflyser han på grund af "unikke internationale muligheder".
  Lukas Forchhammer - eller måske bedre kendt under bandnavnet  Lukas Graham - har meldt afbud til årets Tønder Festival.
  - Det er ærgerligt, siger kunstnerisk leder på Tønder Festivalen, Maria Theessink til TV SYD.
  - Lukas Forchhammer har en mangeårig tradition for at komme på Tønder Festivalen, både som kunstner og som gæst, men i lyset af hans internationale success kommer det ikke bag på os, siger Maria Theessink.
   - Jeg har "fået nogle unikke internationale muligheder, som jeg ikke kan sige nej til, forklarer Lukas Forchhammer i en pressemeddelelse fra Tønder Festival. 
  Adspurgt om Lukas Graham mon - i lyset af sin internationale success - er blevet for stor til Tønder Festival svarer Maria Theessink: - Nej, det tror jeg bestemt ikke han er. Han har sagt, at han elsker Tønder, og at han regner stærkt med at vende tilbage næste år.
  Indtil da, kan publikum på årets Tønder Festival i stedet glæde sig til bandet Folkeklubben, der overtager den ene af de to koncerter, Lukas Forchhammer skulle have spillet på årets festival.
  - Det er der mange, der glæder sig til, og vi er superglade for, at de overtager, siger Maria Theessink.
  Også lørdag skulle Lukas Forchhammer have spillet, men den koncert er der ikke fundet en afløser for endnu.
  - Det arbejder vi på i øjeblikket, siger Maria Theessink til TV SYD.
  